CELEX: 32020D1008
Language: mt
Date: 2020-07-09 00:00:00
Title: Deċiżjoni ta’ Implimentazzjoni tal-Kunsill (UE) 2020/1008 tad-9 ta’ Lulju 2020 li temenda d-Deċiżjoni ta’ Implimentazzjoni (UE) 2018/1696 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament tal-Kunsill (UE) 2017/1939

10.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 221/1
               
            
         DEĊIŻJONI TA’ IMPLIMENTAZZJONI TAL-KUNSILL (UE) 2020/1008
         tad-9 ta’ Lulju 2020
         li temenda d-Deċiżjoni ta’ Implimentazzjoni (UE) 2018/1696 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament tal-Kunsill (UE) 2017/1939
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2017/1939 tat-12 ta’ Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (1), u b’mod partikolari l-Artikolu 14(3) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     L-Uffiċċju tal-Prosekutur Pubbliku Ewropew ġie stabbilit biex jinvestiga, jagħmel prosekuzzjoni u jressaq quddiem il-ġustizzja l-awturi u l-kompliċi ta’ reati kriminali li jaffettwaw l-interessi finanzjarji tal-Unjoni.
                  
               
                     (2)
                  
                  
                     Ir-Regolament (UE) 2017/1939 jipprevedi li l-Kunsill jaħtar kull Prosekutur Ewropew minn fost tliet kandidati kwalifikati nnominati minn kull Stat Membru wara li jkun irċieva opinjoni motivata mill-bord tal-għażla previst fl-Artikolu 14(3) ta’ dak ir-Regolament.
                  
               
                     (3)
                  
                  
                     L-għażla u l-ħatra tal-Prosekuturi Ewropej, li flimkien mal-Kap Prosekutur Ewropew jifformaw il-Kulleġġ tal-UPPE, huma prerekwiżit għall-istabbiliment tal-UPPE.
                  
               
                     (4)
                  
                  
                     Fil-13 ta’ Lulju 2018, il-Kunsill adotta d-Deċiżjoni ta’ Implimentazzjoni (UE) 2018/1696 (2) li tistabbilixxi r-regoli ta’ ħidma tal-bord tal-għażla ("ir-regoli ta’ ħidma") previsti fl-Artikolu 14(3) tar-Regolament (UE) 2017/1939.
                  
               
                     (5)
                  
                  
                     Ir-Regola VI.2 tar-regoli ta’ ħidma tipprevedi li malli jirċievi n-nomini, il-bord tal-għażla janalizzahom fir-rigward tar-rekwiżiti stabbiliti fl-Artikolu 16(1) tar-Regolament (UE) 2017/1939. Il-bord tal-għażla jisma’ lill-kandidati nominati. Is-smigħ isir bil-preżenza fiżika. Fl-eventwalità li kandidat nominat jirtira n-nomina tiegħu qabel ma jseħħ is-smigħ, il-bord tal-għażla, permezz tas-segretarjat tiegħu, jitlob li l-Istat Membru kkonċernat jinnomina kandidat ġdid.
                  
               
                     (6)
                  
                  
                     Ir-Regola VII.2 tar-r-regoli ta’ ħidma tipprevedi li l-bord tal-għażla, abbażi tal-konklużjonijiet tiegħu matul l-analiżi u s-smigħ, għandu jifformula opinjoni dwar il-kwalifiki tal-kandidati biex jaqdu d-dmirijiet ta’ Prosekuturi Ewropej u għandu jiddikjara espressament jekk kandidat jissodisfax jew le l-kundizzjonijiet stabbiliti fl-Artikolu 16(1) tar-Regolament (UE) 2017/1939. Il-bord tal-għażla għandu jipprovdi raġunijiet għall-opinjoni tiegħu. Fl-eventwalità li l-kandidati nominati ma jkunux jissodisfaw il-kundizzjonijiet stabbiliti fl-Artikolu 16(1) tar-Regolament (UE) 2017/1939, l-istess regola tipprevedi li l-bord tal-għażla għandu, permezz tas-segretarjat tiegħu, jitlob li l-Istat Membru kkonċernat jinnomina għadd korrispondenti ta’ kandidati ġodda.
                  
               
                     (7)
                  
                  
                     Bħala eċċezzjoni għat-tieni paragrafu tar-Regola VI.2 u għat-tieni paragrafu ttar-Regola VII.2 tar-regoli ta’ ħidma, jenħtieġ li l-bord tal-għażla jkollu l-possibbiltà li jippreżenta l-opinjoni motivata tiegħu lill-Kunsill dwar żewġ kandidati eliġibbli biss meta jkun stabbilit b’mod suffiċjenti li jkun oġġettivament impossibbli għal Stat Membru, minħabba fiċ-ċirkostanzi eċċezzjonali f’dak l-Istat Membru, li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel dan. Jenħtieġ li l-bord tal-għażla jagħmel użu mill-possibbiltà biss jekk kandidat jirtira n-nomina tiegħu jew jinstab li ma jkunx eliġibbli mill-bord tal-għażla u meta dak l-Istat Membru jkun diġà nnomina kandidat ġdid tal-anqas darba qabel f’konformità mar-Regola VI.2 jew VII.2. F’sitwazzjoni bħal din, jenħtieġ li l-bord tal-għażla jkun jista’ jissottometti lill-Kunsill l-opinjoni tiegħu dwar żewġ persuni nominati eliġibbli, u l-Kunsill jenħtieġ li jkun jista’ jipproċedi għall-ħatra fuq il-bażi ta’ lista b’żewġ kandidati eliġibbli biss.
                  
               
                     (8)
                  
                  
                     Għaldaqstant, jenħtieġ li d-Deċiżjoni ta’ Implimentazzjoni (UE) 2018/1696 tiġi emendata skont dan.
                  
               
                     (9)
                  
                  
                     Sabiex ikun żgurat il-bidu f’waqtu tal-attivitajiet tal-UPPE, jenħtieġ li din id-Deċiżjoni tidħol fis-seħħ fil-jum wara dak tal-pubblikazzjoni tagħha,
                  
               ADOTTA DIN ID-DEĊIŻJONI:
         
            Artikolu 1
            Fir-Regola VII.2 tal-Anness għad-Deċiżjoni ta’ Implimentazzjoni (UE) 2018/1696, jiddaħħal il-paragrafu li ġej wara t-tieni paragrafu:
            
               “B’eċċezzjoni għat-tieni paragrafu ta’ dan il-punt u t-tieni paragrafu tar-Rgola VI.2, fejn ikun stabbilit b’mod suffiċjenti li jkun oġġettivament impossibbli għal Stat Membru, minħabba fiċ-ċirkostanzi eċċezzjonali f’dak l-Istat Membru, li jsib it-tielet kandidat eliġibbli fi żmien raġonevoli, minkejja li jkun għamel l-isforzi kollha meħtieġa biex jagħmel hekk, il-bord tal-għażla jista’, wara li jikkonsulta lill-Istat Membru kkonċernat u billi jagħti raġunijiet suffiċjenti, jipprovdi l-opinjoni motivata tiegħu lill-Kunsill dwar żewġ kandidati eliġibbli biss.”.
            
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, id-9 ta’ Lulju 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  ĠU L 283, 31.10.2017, p. 1.
         
            (2)  Id-Deċiżjoni ta’ Implimentazzjoni tal-Kunsill (UE) 2018/1696 tat-13 ta’ Lulju 2018 dwar ir-regoli ta’ ħidma tal-bord tal-għażla previsti fl-Artikolu 14(3) tar-Regolament (UE) 2017/1939 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”) (ĠU L 282, 12.11.2018, p. 8).